બધાને ખબર છે કે મચ્છરો પાણી ભરાયા હોય એમાં બ્રીડ થાય છે. મચ્છરો થાય એટલે મેલેરિયા, ફાલ્સીપારમ, ડેન્ગ્યુ જેવા રોગ થાય જેનાથી ફાર્મા કંપનીઓ અને ડોક્ટરોને રોજીરોટી મળે છે. ચોમાસું આવે એટલે ડોક્ટરોની સીઝન બેસે છે. અ ઉપરાંત મચ્છરોથી બચવા જાતજાતની દવાઓ, મચ્છર કરતાં વધારે ત્રાસ આપતી ક્રીમ અને અગરબત્તીઓ, અને ઇલેક્ટ્રિકથી ચાલતાં મોસ્કવીટો રીપેલન્ટ વેચાય. આ રીપેલન્ટ આખી રાત મચ્છરોને દૂર રાખે કે નહી, નાઈટ લેમ્પનું કામ ચોક્કસ કરે છે. અમુક લોકોને આ રીપેલન્ટ ચાલુ હોય એટલે મચ્છર નહી આવે એવી માનસિક ધરપત થવાથી સરસ ઊંઘ પણ આવે છે.